Πρόταση ΟΔΗΓIΑΣ ΤΟΥ ΕΥΡΩΠΑΙΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛIΟΥ που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Α. Γενικά

Ισχύουσα κατάσταση

Η οδηγία 94/55/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων τέθηκε σε ισχύ την 1η Ιανουαρίου 1997.

Η οδηγία προέβλεπε ορισμένες μεταβατικές διατάξεις οι οποίες ίσχυαν έως την 1η Ιανουαρίου 1999, ούτως ώστε να μπορέσει η Ευρωπαϊκή Επιτροπή Τυποποίησης (CEN) να ολοκληρώσει ορισμένες εργασίες τυποποίησης και να επιτραπεί η τροποποίηση ορισμένων διατάξεων των παραρτημάτων της Ευρωπαϊκής Συμφωνίας για τις Διεθνείς Οδικές Μεταφορές Επικίνδυνων Εμπορευμάτων (ADR).

Επειδή οι εργασίες αυτές καθυστέρησαν, η προθεσμία που προβλέπεται στην οδηγία 94/55/ΕΚ δεν συμβαδίζει με την υπάρχουσα κατάσταση, πράγμα που συνεπάγεται ότι θα υπάρξουν προβλήματα εφαρμογής βραχυπρόθεσμα.

Αυτά τα βραχυπρόθεσμα προβλήματα εφαρμογής είναι τα εξής:

1. Το πρώτο βραχυπρόθεσμο πρόβλημα αφορά το άρθρο 6 παράγραφος 4, σχετικά με τους περιέκτες μεταφοράς αερίων της κλάσης 2, καθώς και τις δεξαμενές. Η ισχύς της εν λόγω μεταβατικής διάταξης έληγε την 1η Ιανουαρίου 1999.

Λόγω της καθυστέρησης που σημειώνεται στις εργασίες τυποποίησης, στην έκδοση 1999 των παραρτημάτων της ADR θα περιληφθεί πολύ περιορισμένος αριθμός προτύπων.

Η έλλειψη προτύπων σε συνδυασμό με την αυστηρή εφαρμογή της προθεσμίας συνεπάγεται ότι τα κράτη μέλη, των οποίων η εθνική νομοθεσία δεν είναι σύμφωνη με τα παραρτήματα της ADR, οφείλουν να θεσπίσουν νέα εθνική νομοθεσία και να την εφαρμόσουν από την 1η Ιανουαρίου 1999.

Στη συνέχεια και αφού τα πρότυπα περιληφθούν σττα παραρτήματα της ADR (1η Ιανουαρίου 2001 για τους περισσότερους εξοπλισμούς), τα ίδια κράτη μέλη οφείλουν να τροποποιήσουν και πάλι την εθνική τους νομοθεσία.

2. Το δεύτερο βραχυπρόθεσμο πρόβλημα αφορά το άρθρο 5 παράγραφος 3, στοιχείο β) σχετικά με το κέντρο βάρους των βυτιοφόρων οχημάτων. Η εν λόγω μεταβατική διάταξη έληγε στις 31 Δεκεμβρίου 1998.

Παρά το γεγονός ότι συνεχίζονται οι εργασίες τροποποίησης των διατάξεων του παραρτήματος Β της ADR σχετικά με το κέντρο βάρους των βυτιοφόρων οχημάτων, οι συγκεκριμένες διατάξεις δεν θα περιληφθούν στην έκδοση του 1999 του παραρτήματος αυτού.

Για τις χώρες όπου ισχύει η εν λόγω μεταβατική διάταξη (Δανία, Νορβηγία), αυτό συνεπάγεται τροποποίηση της εθνικής νομοθεσίας σύμφωνα με τις διατάξεις που ισχύουν σήμερα και εφαρμογή τους από την 1η Ιανουαρίου 1999.

Μετά την τροποποίηση θα ακολουθήσει υποχρεωτικά πιθανόν νέα τροποποίηση την 1η Ιανουαρίου 2001 σύμφωνα με τις διατάξεις των παραρτημάτων της ADR που θα αρχίσουν να ισχύουν την ημερομηνία αυτή.

3. Το τρίτο βραχυπρόθεσμο πρόβλημα αφορά την τελευταία παράγραφο του άρθρου 1, παράγραφος 2, στοιχείο γ), όπου προβλέπεται ότι πριν τις 31 Δεκεμβρίου 1998 η Επιτροπή θα υποβάλει στο Συμβούλιο έκθεση, στην οποία θα αξιολογούνται τα θέματα ασφαλείας που καλύπτει το σημείο αυτό και θα προτείνεται αναλόγως παράταση ή κατάργηση του σημείου.

Δεδομένου ότι το πρότυπο της CEN σχετικά με τη διασφάλιση ποιότητας δεν έχει εκδοθεί και επομένως δεν χρησιμοποιείται ακόμη, η Επιτροπή δεν μπορεί να εκπονήσει προς το παρόν τη σχετική έκθεση.

Εκτός από αυτά τα βραχυπρόθεσμα προβλήματα εφαρμογής, μερικές διατάξεις της οδηγίας 94/55/ΕΚ δεν είναι πλέον ακριβείς. Πρόκειται για τις εξής διατάξεις:

1. Η μνεία ορισμένων ουσιών στο άρθρο 1, παράγραφος 2, στοιχείο γ) αντιστοιχεί στην έκδοση των παραρτημάτων της ADR του 1995 αλλά δεν αντιστοιχεί πλέον στην έκδοση του 1997.

2. Η ένδειξη περιθωρίου 2212 στο άρθρο 6, παράγραφος 4 δεν ισχύει πλέον εφόσον, σύμφωνα με την έκδοση των παραρτημάτων της ADR του 1997, η ορθή μνεία είναι η ένδειξη περιθωρίου 2211.

Β. Αιτιολόγηση της κοινοτικής δράσης

Ι - Επικουρικότητα

α) Ποιοι είναι οι στόχοι της προτεινόμενης δράσης με βάση τις υποχρεώσεις της Κοινότητας;

Ο πρώτος στόχος της τροποποίησης της οδηγίας 94/55/ΕΚ είναι να αποφευχθεί η τροποποίηση των εθνικών νομοθεσιών για πολύ μικρό χρονικό διάστημα, τουτ' έστιν να μην προβούν σε έξοδα τα κράτη μέλη και η βιομηχανία χωρίς αυτό να προϋποθέτει κάποιο όφελος για την Κοινότητα.

Αφετέρου το άρθρο 8 της οδηγίας 94/55/ΕΚ προβλέπει την προσαρμογή των παραρτημάτων Α και Β στην τεχνική πρόοδο και η Κοινότητα οφείλει να εξασφαλίσει συνοχή στη νομοθεσία της, ιδίως μεταξύ των διατάξεων που προβλέπονται στα άρθρα μιας οδηγίας και εκείνων που προβλέπονται στα παραρτήματά της.

β) Η προτεινόμενη δράση υπόκειται στην αποκλειστική αρμοδιότητα της Κοινότητας ή στην από κοινού αρμοδιότητα με τα κράτη μέλη;

Από κοινού αρμοδιότητα.

Άρθρο 71, παράγραφος 1, στοιχείο γ).

γ) Ποια η κοινοτική διάσταση του προβλήματος (παραδείγματος χάριν πόσα κράτη μέλη αφορά το θέμα και ποια η λύση έως τώρα);

Σύμφωνα με την οδηγία 94/55/ΕΚ, όλα τα κράτη μέλη όφειλαν να τροποποιήσουν ορισμένες εθνικές διατάξεις από την 1η Ιανουαρίου 1999 και για πολύ μικρό χρονικό διάστημα.

δ) Ποια είναι η αποτελεσματικότερη λύση εάν συγκριθούν τα μέσα που διαθέτει η Κοινότητα και τα μέσα που διαθέτουν τα κράτη μέλη;

Η τροποποίηση της κοινοτικής νομοθεσίας είναι αποτελεσματικότερη από την τροποποίηση των εθνικών νομοθεσιών για πολύ μικρό χρονικό διάστημα.

ε) Ποιο το συγκεκριμένο όφελος της προτεινόμενης κοινοτικής δράσης και ποιο το κόστος σε περίπτωση που δεν αναληφθεί δράση;

Σε περίπτωση που δεν αναλαμβανόταν δράση, τα κράτη μέλη θα ήταν υποχρεωμένα να τροποποιήσουν την εθνική τους νομοθεσία για πολύ μικρό χρονικό διάστημα, πράγμα που συνεπάγεται έξοδα για τα κράτη μέλη και τη βιομηχανία. Το συγκεκριμένο όφελος της κοινοτικής δράσης είναι ότι αποφεύγονται αυτά τα άσκοπα έξοδα.

στ) Ποιους τρόπους δράσης διαθέτει η Κοινότητα (σύσταση, χρηματοδοτική ενίσχυση, κανονισμό, αμοιβαία αναγνώριση κ.α.);

Η τροποποίηση της οδηγίας είναι το μόνο μέσο για να αντιμετωπισθούν τα προβλήματα που σχετίζονται με την εφαρμογή ορισμένων διατάξεων ισχύουσας οδηγίας.

ζ) Χρειάζεται ενιαία ρύθμιση ή αρκεί μια οδηγία που θα θέτει τα γενικά προβλήματα και θα επαφίει την εκτέλεση στα κράτη μέλη;

Η τροποποίηση της οδηγίας αρκεί για να αντιμετωπισθούν τα προβλήματα που σχετίζονται με την εφαρμογή ορισμένων διατάξεων ισχύουσας οδηγίας.

ΙΙ - Εναρμόνιση των όρων

Η τροποποίηση της οδηγίας 94/55/ΕΚ δεν συνεπάγεται τροποποίηση του επιπέδου εναρμόνισης που έχει επιτευχθεί στην Κοινότητα για τις οδικές μεταφορές επικίνδυνων εμπορευμάτων.

Συνοχή με τις υπόλοιπες κοινοτικές πολιτικές

Η τροποποίηση της οδηγίας 94/55/ΕΚ δεν έχει επιπτώσεις στις υπόλοιπες κοινοτικές πολιτικές.

Γ. Στόχος της παρούσας πρότασης

Η παρούσα πρόταση τροποποίησης της οδηγίας 94/55/ΕΚ αποσκοπεί στην επίλυση των προβλημάτων που θα προκύψουν από την 1η Ιανουαρίου 1999 σχετικά με την εφαρμογή ορισμένων μεταβατικών διατάξεων.

Αυτά τα βραχυπρόθεσμα προβλήματα εκτέθηκαν ήδη στο σημείο σχετικά με την ισχύουσα κατάσταση στο κεφάλαιο Α-Γενικά. Τα προβλήματα σχετίζονται με τις εξής διατάξεις της οδηγίας 94/55/ΕΚ:

- άρθρο 6, παράγραφος 4,

- άρθρο 5, παράγραφος 3, στοιχείο β)

- άρθρο 1, παράγραφος 2, στοιχείο γ)

Σκοπός της πρότασης είναι επίσης να εξασφαλισθεί συνοχή μεταξύ ορισμένων διατάξεων της οδηγίας 94/55/ΕΚ και των τροποποιήσεων των παραρτημάτων της συμφωνίας ADR. ´Οπως αναφέρθηκε στο κεφάλαιο Α - Γενικά - στο σημείο σχετικά με την ισχύουσα κατάσταση, οι διατάξεις που ακολουθούν δεν συμβαδίζουν πλέον με την έκδοση των παραρτημάτων της ADR του 1997:

- άρθρο 1, παράγραφος 2, στοιχείο γ)

- άρθρο 6, παράγραφος 4,

Τελευταίος στόχος της παρούσας πρότασης είναι να τροποποιηθούν ορισμένες διατάξεις του άρθρου 6 - Παρεκκλίσεις - για να διευκρινισθούν καλύτερα ορισμένες παρεκκλίσεις και η διαδικασία αποδοχής τους.

Δ. Περιεχόμενο της πρότασης

Το άρθρο 1 περιέχει τις προτεινόμενες τροποποιήσεις της οδηγίας 94/55/ΕΚ.

Το σημείο 1 τροποποιεί το άρθρο 1, παράγραφος 2, στοιχείο γ) παραπέμποντας στον πίνακα των σχετικών ουσιών στο σημείο 1 του νέου παραρτήματος Γ. Τροποποιεί επίσης την προθεσμία που ορίζεται αναφέροντας μια μέγιστη περίοδο μετά την έναρξη ισχύος του ευρωπαϊκού προτύπου σχετικά με τη διασφάλιση ποιότητας για τις μεταφορές επικίνδυνων εμπορευμάτων.

Η παράγραφος 2 τροποποιεί το άρθρο 5, ως ακολούθως:

α) Το στοιχείο α) τροποποιεί την παράγραφο 2 αντικαθιστώντας το τμήμα της φράσης «ένδειξη περιθωρίου 10599» με την παραπομπή στο σημείο 2 του νέου παραρτήματος Γ.

β) Το στοιχείο β) τροποποιεί την παράγραφο 3, στοιχείο β) αντικαθιστώντας με το μεν στοιχείο (ι) το τμήμα της φράσης «ένδειξη περιθωρίου 211 128» με την παραπομπή στο σημείο 3 του νέου παραρτήματος Γ με το δε στοιχείο (ιι) την προβλεπόμενη ημερομηνία με την ημερομηνία της 30ής Ιουνίου 2001.

Το σημείο 3 τροποποιεί το άρθρο 6 ως ακολούθως:

α) Στην παράγραφο 4 το τμήμα της φράσης «ένδειξη περιθωρίου 2212» αντικαθίσταται με την παραπομπή στο σημείο 4 του νέου παραρτήματος Γ, οι ημερομηνίες των προθεσμιών αντικαθίστανται με τις ημερομηνίες 30 Ιουνίου 2001 και 1η Ιουλίου 2001 αντίστοιχα, και παρέχεται η δυνατότητα στην επιτροπή που προβλέπεται στο άρθρο 9 να παρατείνει τις προθεσμίες αυτές για ορισμένους εξοπλισμούς.

β) Η παράγραφος 9 τροποποιείται ως ακολούθως:

- η διαδικασία αποδοχής των παρεκκλίσεων για μικρές ποσότητες πρέπει να είναι σύμφωνη με το άρθρο 9,

- οι παρεκκλίσεις για μεταφορές τοπικού χαρακτήρα εγκρίνονται και σύμφωνα με τη διαδικασία που προβλέπεται στο άρθρο 9.

γ) Η παράγραφος 10 τροποποιείται με αντικατάσταση του τμήματος της φράσης «ένδειξη περιθωρίου 2010 και 10602» με την παραπομπή στο σημείο 5 του νέου παραρτήματος Γ.

δ) Η παράγραφος 11 τροποποιείται διευκρινίζοντας τους όρους υπό τους οποίους μια μεταφορά θεωρείται μεταφορά "ad hoc".

ε) Η παράγραφος 12 τροποποιείται με αντικατάσταση του τμήματος της φράσης «ενδείξεις περιθωρίου 2010 και 10602» με την παραπομπή στην παράγραφο 5 του νέου παραρτήματος Γ.

Το σημείο 4 τροποποιεί το άρθρο 8 προσθέτοντας την παραπομπή στο νέο παράρτημα Γ.

Το σημείο 5 προσθέτει ένα νέο παράρτημα Γ.

Τα άρθρα 2, 3 και 4 περιέχουν τις διατάξεις σχετικά με τη μεταφορά στο εσωτερικό δίκαιο και την έναρξη ισχύος της παρούσας τροποποίησης της οδηγίας 94/55/ΕΚ.

Πρόταση ΟΔΗΓIΑΣ ΤΟΥ ΕΥΡΩΠΑΙΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛIΟΥ που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων - (Κείμενο που ενδιαφέρει τον ΕΟΧ)

ΤΟ ΕΥΡΩΠΑΙΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, και ιδίως το άρθρο 71, παράγραφος 1, στοιχείο γ),

την πρόταση της Επιτροπής (1),

(1) ΕΕ C

τη γνώμη της Οικονομικής και Κοινωνικής Επιτροπής (2),

(2) ΕΕ C

τη γνώμη της Επιτροπής των Περιφερειών(3),

(3) ΕΕ C

αποφασίζοντας σύμφωνα με τη διαδικασία που ορίζει το άρθρο 251 της συνθήκης (4),

(4) ΕΕ C

Εκτιμώντας:

(1) ότι οι εργασίες τυποποίησης της Ευρωπαϊκής Επιτροπής Τυποποίησης (CEN) σχετικά με τη διασφάλιση ποιότητας της μεταφοράς επικίνδυνων εμπορευμάτων δεν έχουν μέχρι σήμερα περατωθεί και ότι, συνεπώς, κρίνεται σκόπιμο να τροποποιηθεί η σχετική προθεσμία που προβλέπεται στο άρθρο 1, της οδηγίας 94/55/ΕΚ (5), όπως τροποποιήθηκε από την οδηγία 96/86/ΕΚ της Επιτροπής (6)*

(5) ΕΕ L 319, 12.12.1994, σ. 7 και ΕΕ L 275, 28.10.1996, σ. 1.

(6) ΕΕ L 335, 24.12.1996, σ. 43.

(2) ότι οι εργασίες της Οικονομικής Επιτροπής Επιτροπής για την Ευρώπη των Ηνωμένων Εθνών (ΟΕΕ-ΟΗΕ) σχετικά με τις διατάξεις για το κέντρο βάρους των βυτιοφόρων οχημάτων του παραρτήματος Β της Ευρωπαϊκής Συμφωνίας για τις Οδικές Μεταφορές Επικίνδυνων Εμπορευμάτων (ADR) δεν έχουν περατωθεί μέχρι σήμερα και ότι συνεπώς κρίνεται σκόπιμο να τροποποιηθεί η σχετική προθεσμία που προβλέπεται στο άρθρο 5, παράγραφος 3, της οδηγίας 94/55/ΕΚ*

(3) ότι οι εργασίες τυποποίησης της Ευρωπαϊκής Επιτροπής Τυποποίησης (CEN) σχετικά με τους περιέκτες και τις δεξαμενές δεν έχουν περατωθεί μέχρι σήμερα και ότι συνεπώς κρίνεται σκόπιμο να τροποποιηθούν οι σχετικές προθεσμίες που προβλέπονται στο άρθρο 6, παράγραφος 4 της οδηγίας 94/55/ΕΚ*

(4) ότι αρμόζει να εξασφαλισθεί συνοχή μεταξύ των διατάξεων της οδηγίας 94/55/ΕΚ* και των αναγκαίων τροποποιήσεων για να προσαρμοσθούν τα παραρτήματα της εν λόγω οδηγίας στην τεχνική και επιστημονική πρόοδο*

(5) ότι οι προθεσμίες για ορισμένους εξοπλισμούς που προβλέπονται στο άρθρο 6, παράγραφος 4, πρέπει να μετατεθούν* ότι ο καθορισμός των εξοπλισμών αυτών και η ημερομηνία εφαρμογής της οδηγίας 94/55/ΕΚ πρέπει να υποβληθούν στη διαδικασία του άρθρου 9 της εν λόγω οδηγίας*

(6) ότι οι παρεκκλίσεις που προβλέπονται στο άρθρο 6, παράγραφος 9 της οδηγίας 94/55/ΕΚ πρέπει να υποβληθύν στη διαδικασία που προβλέπεται στο άρθρο 9 της εν λόγω οδηγίας*

(7) ότι είναι σκόπιμο να επιτραπεί στα κράτη μέλη να θεσπίσουν μακροπρόθεσμες παρεκκλίσεις όσον αφορά τις μεταφορές τοπικού χαρακτήρα και να υπόκειται η άδεια στη διαδικασία που προβλέπεται στο άρθρο 9 της οδηγίας 94/55/ΕΚ*

(8) ότι πρέπει να διευκρινισθούν οι προϋποθέσεις που πρέπει να πληρούνται ώστε μια μεταφορά να μπορεί να χαρακτηριστεί ως μεταφορά "ad hoc"*

(9) ότι, επομένως, η οδηγία 94/55/ΕΚ πρέπει να τροποποιηθεί αναλόγως,

ΕΞΕΔΩΣAN ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 94/55/ΕΚ*τροποποιείται ως εξής:

1. Το άρθρο 1, παράγραφος 2, στοιχείο γ), αντικαθίσταται από το ακόλουθο κείμενο:

"γ) τη διασφάλιση ποιότητας των επιχειρήσεων όταν εκτελούν τις εθνικές μεταφορές που αναφέρονται στο σημείο 1 του παραρτήματος Γ.

Το πεδίο εφαρμογής των εθνικών διατάξεων που αφορούν τις απαιτήσεις που αναφέρονται στο παρόν στοιχείο δεν μπορεί να διευρυνθεί.

Οι προαναφερόμενες διατάξεις παύουν να εφαρμόζονται εάν ανάλογα μέτρα καταστούν υποχρεωτικά μέσω κοινοτικών διατάξεων.

Το αργότερο δυο έτη από την έναρξη ισχύος του ευρωπαϊκού προτύπου για τη διασφάλιση ποιότητας της μεταφοράς επικίνδυνων εμπορευμάτων η Επιτροπή θα υποβάλει στο Συμβούλιο έκθεση που θα περιλαμβάνει την εκτίμηση των θεμάτων ασφάλειας που καλύπτονται από το παρόν στοιχείο, συνοδευόμενη από κατάλληλη πρόταση παράτασης ή κατάργησής του."

2. Το άρθρο 5 τροποποιείται ως εξής:

α) Στην παράγραφο 2, η μνεία "από την ένδειξη περιθωρίου 10599 του παραρτήματος Β" αντικαθίσταται από τη μνεία "από τη διάταξη που αναφέρεται στο σημείο 2 του παραρτήματος Γ".

β) Η παράγραφος 3, στοιχείο β), τροποποιείται ως εξής:

(i) το τμήμα της φράσης "της ένδειξης περιθωρίου 211 128 του παραρτήματος Β" αντικαθίσταται από το τμήμα της φράσης "από τη διάταξη που αναφέρεται στο σημείο 3 του παραρτήματος Γ"*

(ii) η ημερομηνία "31 Δεκεμβρίου 1998" αντικαθίσταται από την ημερομηνία "30 Ιουνίου 2001".

3. Το άρθρο 6 τροποποιείται ως εξής:

α) η παράγραφος 4 αντικαθίσταται από το ακόλουθο κείμενο:

"4. Τα κράτη μέλη μπορούν να διατηρήσουν τις εφαρμοζόμενες την 31η Δεκεμβρίου 1996 διατάξεις της εθνικής τους νομοθεσίας σχετικά με την κατασκευή, τη χρήση και τους όρους κυκλοφορίας νέων περιεκτών, κατά την έννοια της διατάξης που αναφέρεται στο σημείο 4 του παραρτήματος Γ και νέων δεξαμενών, οι οποίες αποκλίνουν από τις διατάξεις των παραρτημάτων Α και Β, έως ότου προστεθούν στα παραρτήματα Α και Β παραπομπές σε πρότυπα για την κατασκευή και χρήση των δεξαμενών και των περιεκτών οι οποίες θα έχουν την ίδια δεσμευτική ισχύ με τις διατάξεις της παρούσας οδηγίας, και το αργότερο έως τις 30 Ιουνίου 2001. Η χρήση των περιεκτών και δεξαμενών που κατασκευάστηκαν πριν από την 1η Ιουλίου 2001 και παραμένουν εντός των απαιτουμένων επιπέδων ασφαλείας μπορεί να συνεχισθεί υπό τους αρχικούς όρους.

Οι ημερομηνίες αυτές πρέπει να μετατεθούν για ορισμένους φορητούς εξοπλισμούς υπό πίεση για τους οποίους δεν υφίστανται λεπτομερείς τεχνικές προδιαγραφές ή για τους οποίους δεν έχουν προστεθεί στα παραρτήματα αρκετές παραπομπές στα σχετικά ευρωπαϊκά πρότυπα.

Οι εξοπλισμοί που σχετίζονται με τη μετάθεση της ημερομηνίας και η ημερομηνία από την οποία θα αρχίσει να ισχύει γι’αυτούς η παρούσα οδηγία θα καθορισθούν σύμφωνα με τη διαδικασία που προβλέπεται στο άρθρο 9."

β) Η παράγραφος 9 αντικαθίσταται από το ακόλουθο κείμενο:

"9. Εφόσον τα κράτη μέλη τίθενται να θεσπίσουν διατάξεις λιγότερο αυστηρές από εκείνες που περιέχουν τα παραρτήματα για τις μεταφορές που περιορίζονται στην επικράτειά τους και αφορούν μόνον μικρές ποσότητες επικίνδυνων εμπορευμάτων, εξαιρουμένων των υλών μέσης ή υψηλής ραδιενέργειας, κοινοποιούν στην Επιτροπή τις εν λόγω διατάξεις.

Εφόσον τα κράτη μέλη προτίθενται να θεσπίσουν διατάξεις διαφορετικές από εκείνες που περιέχουν τα παραρτήματα της παρούσας οδηγίας για μεταφορέςτοπικού χαρακτήρα που περιορίζονται στην επικράτειά τους, κοινοποιούν τις εν λόγω διατάξεις στην Επιτροπή υπό τον όρο ότι δεν υφίστανται αυστηρότερες διατάξεις για τις μεταφορές που εκτελούνται με όχημα ταξινομημένο σε άλλο κράτος μέλος.

Η Επιτροπή εξετάζει εάν πληρούνται οι όροι που απαιτούνται βάσει του πρώτου και του δεύτερου εδαφίου και αποφασίζει, σύμφωνα με τη διαδικασία που προβλέπεται στο άρθρο 9, αν τα ενδιαφερόμενα κράτη μέλη μπορούν να εκδώσουν τις εν λόγω διατάξεις."

γ) Στην παράγραφο 10, το τμήμα της φράσης "των ενδείξεων περιθωρίου 2010 και 10602 των παραρτημάτων Α και Β" αντικαθίσταται από τη φράση "από τις διατάξεις που αναφέρονται στο σημείο 5 του παραρτήματος Γ".

δ) Η παράγραφος 11 αντικαθίσταται από το ακόλουθο κείμενο:

"11. Τα κράτη μέλη μπορούν να χορηγούν διοικητικές άδειες, ισχύουσες μόνον στην επικράτειά τους, για την εκτέλεση μεταφορών επικίνδυνων εμπορευμάτων "ad hoc", οι οποίες είτε απαγορεύονται από τα παραρτήματα είτε εκτελούνται υπό όρους διαφορετικούς από εκείνους που προβλέπονται στα παραρτήματα αυτά, εφόσον οι εν λόγω "ad hoc" μεταφορές πραγματοποιούνται κατ'εξαίρεση και είναι σαφώς καθορισμένες και περιορισμένες χρονικά."

ε) Στην παράγραφο 12, το τμήμα της φράσης "των ενδείξεων περιθωρίου 2010 και 10602 των παραρτημάτων Α και Β" αντικαθίσταται από τη φράση "από τις διατάξεις που αναφέρονται στο σημείο 5 του παραρτήματος Γ".

4. Στο άρθρο 8, το τμήμα της φράσης "των παραρτημάτων Α και Β" αντικαθίσταται από τη φράση "των παραρτημάτων Α, Β και Γ".

5. Προστίθεται το παράρτημα Γ που εμφαίνεται στο παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο μέχρι την 30ή Ιουνίου 2000. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που εκδίδουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την τρίτη ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

ΠΑΡΑΡΤΗΜΑ

"ΠΑΡΑΡΤΗΜΑ Γ

Ειδικές διατάξεις σχετιζόμενες με ορισμένα άρθρα της οδηγίας 94/55/ΕΚ

1. Οι εθνικές μεταφορές τις οποίες αφορά το άρθρο 1, παράγραφος 2, στοιχείο γ) είναι οι εξής:

i) οι εκρηκτικές ύλες και αντικείμενα της κλάσης 1, εφόσον η ποσότητα της περιεχόμενης εκρηκτικής ύλης υπερβαίνει, ανά μονάδα μεταφοράς:

- τα 1000 χιλιόγραμμα για τη διαίρεση 1.1 ή

- τα 3000 χιλιόγραμμα για τη διαίρεση 1.2 ή

- τα 5000 χιλιόγραμμα για τις διαιρέσεις 1.3 και 1.5*

ii) οι κάτωθι ύλες που μεταφέρονται με δεξαμενές ή εμπορευματοκιβώτια-δεξαμενές συνολικής χωρητικότητας άνω των 3000 λίτρων:

- κλάση 2: αέρια εντασσόμενα στις εξής ομάδες κινδύνου: F, T, TF, TC, TO, TFC, TOC

- κλάσεις 3, 4.1, 4.2, 4.3, 5.1, 5.2, 6.1, 8: ύλες που δεν αναγράφονται στις στήλες β) και γ) των κλάσεων αυτών ή που αναγράφονται με κωδικό κινδύνου όμως τριών ή περισσότερων σημαντικών ψηφίων (εξαιρουμένου του μηδενός)*

iii) τα εξής δέματα της κλάσης 7 (ραδιενεργά υλικά): δέματα σχάσιμων υλικών, δέματα τύπου B(U), δέματα τύπου B(M).

2. Η ειδική διάταξη που ισχύει στο άρθρο 5, παράγραφος 2 είναι η ένδειξη περιθωρίου 10 599 του παραρτήματος Β.

3. Η ειδική διάταξη που ισχύει στο άρθρο 5, παράγραφος 3, στοιχείο β) είναι η ένδειξη περιθωρίου 211 128 του παραρτήματος Β.

4. Η ειδική διάταξη που ισχύει στο άρθρο 6, παράγραφος 4 είναι η ένδειξη περιθωρίου 2211 του παραρτήματος Α.

5. Οι ειδικές διατάξεις που ισχύουν στο άρθρο 6, παράγραφοι 10 και 12 είναι οι ενδείξεις περιθωρίου 2010 και 10 602 των παραρτημάτων Α και Β.